section_heading: Život
paragraph_text: Rođen je u estonskom Tallinnu, u obitelji ruskih iseljenika iz Petrograda, zajedno s bratom blizancem Andreijem. Djed Nikolai Schmemann bio je balto-germanskog podrijetla i dužnosnik u Državnomu vijeću u Petrogradu. Oženivši se s Ruskinjom, odgajao je i podizao djecu u pravoslavnoj ruskoj tradiciji, kao što je tada i zahtijevalo Rusko Carstvo. Otac Dimitrij bio je student prava kojeg je prekinuo Prvi svjetski rat, u vihoru kojeg je njegov završetak dočekao u Estoniji. Obitelj se u Alexandrovu djetinjstvu odselila u Pariz, u kojemu je živjela znatna ruska iseljenička zajednica. Prvu naobrazbu stječe u ruskoj školi, no srednjoškolsko obrazovanje zadobiva u francuskom liceju. U djetinjstvu je služio kao ministrant u katedrali sv. Aleksandra Nevskog u Parizu. Diplomirao je na Sorbonni disertacijom o teokraciji u Istočnom Rimskom Carstvu.